
1. Menetlus juhtivkomisjonis esimese ja teise lugemise vahel
Konsulaarseaduse ja teiste seaduste muutmise seaduse eelnõu (896 SE) algatas Vabariigi Valitsus 23. aprillil 2026. aastal.
Eelnõu eesmärk on ajakohastada konsulaarteenuste osutamist ning luua tingimused avaliku sektori ressursside tõhusaks kasutamiseks. Eelnõuga vähendatakse konsulaarametnike töökoormust eelkõige tehniliste ülesannete osas, et välisesindused saaksid tõhusamalt täita oma põhifunktsioone. Samuti lõpetatakse selliste välisesinduste kaudu vahendatavate konsulaarteenuste osutamine, millele on olemas mõistlikud alternatiivid või mille osutamine ei ole praktikas põhjendatud, ning viiakse konsulaarteenuste riigilõivumäärad paremini kooskõlla toimingute tegemise kuludega.
Eelnõuga muudetakse konsulaarseadust, isikut tõendavate dokumentide seadust, perekonnaseisutoimingute seadust, rahvastikuregistri seadust, pärimisseadust ja riigilõivuseadust. Teise lugemise tekstis on eelnõu täiendatud ka laeva lipuõiguse ja laevaregistrite seaduse muudatusega, mis on seotud konsulaarseaduses kavandatavate Eesti laeva suhtes tehtavate konsulaarteenuse muudatusega.
Eelnõu 896 SE esimene lugemine lõpetati 2026. aasta 3. juunil. Muudatusettepanekute esitamise tähtajaks, 17. juuniks 2026 kell 17.15 Riigikogu liikmed, fraktsioonid ega teised komisjonid eelnõule muudatusettepanekuid ei esitanud. 
Väliskomisjon arutas eelnõu teise lugemise ettevalmistamist 2026. aasta 29. septembri istungil, kus kujundati seisukoht eelnõu muudatusettepanekute osas. Istungist võtsid osa eelnõu algataja esindajad Välisministeeriumist. 
2. Muudatusettepanekud
Muudatusettepanekute loetellu on kantud kuus ettepanekut. Juhtivkomisjoni kuue muudatusettepanekuga täpsustatakse pikaajalise viisa taotluste menetlemise korraldust, korrastatakse riigilõivuseaduse sätteid ning viiakse laeva lipuõiguse ja laevaregistrite seadus kooskõlla konsulaarseaduse muudatusega. Kuuest muudatusettepanekust kaks tehti eelnõu algataja ettepanekul. Muudatusettepanekute selgitused on esitatud muudatusettepanekute loetelus. 
Komisjon otsustas arvestada kõiki muudatusettepanekuid täielikult. 
Eelnõu teksti viidud keelelised ja tehnilised täpsustused on alla joonitud.
3. Juhtivkomisjoni menetluslikud otsused ja ettepanekud
Väliskomisjon tegi ettepaneku võtta eelnõu 896 SE teiseks lugemiseks Riigikogu täiskogu päevakorda 14. oktoobril 2026. aastal ja teine lugemine lõpetada. Kui eelnõu teine lugemine lõpetatakse, on komisjoni ettepanek võtta eelnõu kolmandaks lugemiseks Riigikogu täiskogu päevakorda 21. oktoobril 2026. aastal ja viia läbi lõpphääletus. Kõik otsused olid konsensuslikud.

